Všeobecne záväzné nariadenie
hlavného mesta Slovenskej republiky Bratislavy
č. 9/1998
zo 17. septembra 1998
o verejnom osvetlení na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) Zbierky zákonov Slovenskej národnej rady č. 377/1990 Zb. o hlavnom meste slovenskej republiky Bratislave sa uznieslo na tomto všeobecne záväznom nariadení:

§ 1
Úvodné ustanovenia
Toto všeobecne záväzné nariadenie (ďalej len nariadenie) upravuje:
a)	povinnosti vlastníkov, správcov a prevádzkovateľov zariadení verejného osvetlenia na území hlavného mesta Slovenskej republiky Bratislavy s cieľom zabezpečiť dobrý technicko-prevádzkový stav a bezpečnosť zariadení verejného osvetlenia,
b)	povinnosti právnických osôb a fyzických osôb, ktoré vykonávajú stavebnú činnosť na území hl. mesta Slovenskej republiky Bratislavy,
c)	povinnosti právnických osôb a fyzických osôb, ktoré využívajú zariadenia verejného osvetlenia pre svoje zariadenia a ich časti.

§ 2
Verejné osvetlenie
(1) Verejné osvetlenie je technické zariadenie umiestnené spravidla na verejnom priestranstve pozostávajúce zo svetelného zdroja, nosného zariadenia a rozvodu.
(2) Jednotlivé svetelné zdroje sú osadené na nosných zariadeniach, ktorými sú osvetľovacie stožiare, stožiare mestskej hromadnej dopravy, stožiare Západoslovenských energetických závodov š. p. Bratislava, závesných lán, fasádach budov a pod.
(3) Vlastník nehnuteľnosti je povinný na nej strpieť zariadenie verejného osvetlenia ako vecné bremeno.1)

§ 3
Vymedzenie pojmov
Na účely tohto nariadenia sa rozumie:
a)	„verejné priestranstvo“ - pozemná komunikácia, ulica, námestie, chodník, terasa, park, parkovisko, nábrežie, trhovisko, rekreačný les, iná verejná zeleň, schody, most, priechod, nadchod, podchod, nadjazd, podjazd, prípadné iné pozemky, ktoré sa nachádzajú na území hlavného mesta Slovenskej republiky Bratislavy,
b)	„vlastník“ - hlavné mesto Slovenskej republiky Bratislava,
c)	„správca“ - Magistrát hlavného mesta Slovenskej republiky Bratislava, oddelenie cestného hospodárstva,
d)	„prevádzkovateľ“ - organizácia, ktorá na základe zmluvného vzťahu s hlavným mestom Slovenskej republiky Bratislavou prevádzkuje osvetlenie hlavného mesta Slovenskej republiky Bratislavy.

§ 4
Zodpovednosť za technický stav zariadení verejného osvetlenia
(1) Za riadny technicko-prevádzkový stav zariadení verejného osvetlenia umiestneného na verejných priestranstvách zodpovedá ich vlastník, správca a prevádzkovateľ.
(2) Vlastník, správca a prevádzkovateľ môže povinnosť a zodpovednosť za udržiavanie technicko-prevádzkového stavu verejného osvetlenia previesť na základe zmluvného vzťahu aj na inú právnickú osobu alebo fyzickú osobu.

§ 5
Stavebné práce
(1) Pred vykonaním stavebných prác je stavebník povinný požiadať prevádzkovateľa o vytýčenie podzemných vedení verejného osvetlenia.
(2) Pri vykonávaní stavebných prác je stavebník povinný tieto práce vykonávať tak, aby nedošlo k poškodeniu zariadení verejného osvetlenia.

§ 6
Udržiavanie technického a prevádzkového stavu zariadení verejného osvetlenia
(1) Vlastník, správca a prevádzkovateľ prípadne iná právnická osoba alebo fyzická osoba je povinný udržiavať všetky zariadenia verejného osvetlenia v dobrom technicko-prevádzkovom stave, vyhovujúcom príslušným záväzným normám.2)
(2) V prípade, že v dôsledku prác na zariadeniach verejného osvetlenia dôjde aj k výkopovým prácam, môže byť stavebný alebo iný materiál uložený na komunikácii alebo chodníku len za podmienok určených stavebným povolením,3) povolením na rozkopávku alebo povolením na zvláštne užívanie pozemnej komunikácie.4)
(3) Prevádzkovateľ verejného osvetlenia vykonáva nepretržitý dispečing, kde môže každý občan nahlásiť poruchu verejného ossvetlenia.

§ 7
Likvidácia nebezpečného odpadu zo zdrojov svietidiel
Vlastník, správca a prevádzkovateľ, prípadne právnická osoba alebo fyzická osoba je povinný zabezpečiť zneškodnenie nebezpečného odpadu.5)

§ 8
Zariadenia pripojené na odber verejného osvetlenia
(1) Na základe súhlasu vlastníka, správcu a prevádzkovateľa po uzatvorení zmluvného vzťahu, môže byť na zariadenie verejného osvetlenia pripájané zariadenie, ktoré je vo verejnom záujme:
a)	osvetlenie dopravných značiek,
b)	zariadenia cestnej svetelnej signalizácie,
c)	zástavky, prístrešky mestskej hromadnej dopravy,
d)	lístkové automaty mestskej hromadnej dopravy,
e)	verejné telefóny,
f)	časovo ohraničené pevné svetelné zariadenia,
g)	dodatočné svetelné zariadenia, nasvetlovanie historických budov, námestí, pamätníkov, fontán a iných verejných zariadení,
h)	informačné a reklamné zariadenia mesta,
i)	verejné hodiny.
(2) Pripájania iných zariadení ako je uvedené v odseku (1) na zariadenia verejného osvetlenia si vyžadujú súhlas vlastníka, správcu, prevádzkovateľa a Západoslovenských energetických závodov š. p. Bratislava.

§ 9
Reklamné a informačné zariadenia umiestnené na verejnom osvetlení
Všetky reklamné, informačné a propagačné zariadenia umiestnené na zariadní verejného osvetlenia podliehajú povoľovaciemu konaniu.6)

§ 10
Ochrana zariadení verejného osvetlenia
Zakazuje sa cudzím osobám zasahovať do zariadení verejného osvetlenia, poškodzovať ich a používať ako elektrické zdroje.

§ 11
Rekonštrukcie a opravy
(1) Pri rekonštrukciách a opravách sú povinní vlastníci zariadení a ich častí, využívajúcich stožiare verejného osvetlenia, tieto na výzvu vlastníka a prevádzkovateľa verejného osvetlenia ich zdemontovať.
(2) Opätovné namontovanie týchto zariadení a ich častí je možné až po novom súhlase vlastníka a prevádzkovateľa.

§ 12
Prehliadky a skúšky zariadení verejného osvetlenia
Prehliadky a skúšky elektrických zariadení a verejného osvetlenia sa vykonávajú každé štyri roky.7)

§ 13
Sankcie
Poškodzovanie zariadení verejného osvetlenia alebo iné porušenia ustanovení tohto všeobecne záväzného nariadenia právnickými osobami alebo fyzickými osobami, alebo iné porušenie ustanovení tohto všeobecne záväzného nariadenia sa postihuje podľa osobitných predpisov.8)

§ 14
Účinosť
Toto všeobecne záväzné nariadenie nadobúda účinnosť 15. októbra 1998.

Peter Kresánek
primátor